ועדת הכספים, כנסת 20, פרוטוקול מספר 739, 2017-06-21 09:45

משה גפני: בוקר טוב, אני מתכבד לפתוח את ישיבת ועדת הכספים.

משה גפני: אנחנו דנים היום בהצעת חוק לתיקון פקודת מס הכנסה (מס' 239), התשע"ז-2017, הכנה לקריאה שנייה ושלישית.

משה גפני: מי מציג את החוק?

<רולנד עם שלם: בוקר טוב, אדוני היושב-ראש, אנחנו מדברים על תיקון חקיקה מהותי של חלק ה2 לפקודת מס הכנסה, שמדבר על שינוי מבנה.

<רולנד עם שלם: זה חלק שחוקק לפני למעלה מעשרים שנה והיה תיקון אחד מהותי לפני כמה שנים.

<רולנד עם שלם: מאז לא תיקנו אותו והרעיון הכללי של התיקון הוא להסיר מגבלות שיעזרו למשק לעשות שינויי מבנה ללא גביית מס.

<רולנד עם שלם: מניסיון העבר בחלק הזה של הפקודה, היו הרבה מגבלות שהפריעו לחלק משינויי המבנה להתבצע ובאנו עכשיו כדי לתת הקלות בהרבה תחומים בשינויי מבנה כדי לאפשר למשק להניע את הגלגלים.

<רולנד עם שלם: לפני כמה חודשים הוגש נוסח להצעת תיקון החוק.

<רולנד עם שלם: מאז עשינו ישיבות עם הלשכות ואני רוצה קודם כל להודות לכל העובדים של החטיבה המקצועית על כל העבודה הסיזיפית, לצביקה שיושב פה לידי, לעופרי ולכל העובדים מאחורי ולנציגי הלשכות.

<רולנד עם שלם: ישבנו אפילו עד שלשום כדי לראות את התיקונים לנוסח המוצע ואפשר להגיד שגיבשנו הסכמות.

<רולנד עם שלם: כרגע יש את הנוסח המוצע המקומי – הסכמות, עקרונות לתיקון הנוסח המוצע, ואני חושב שאפשר לברך.

<רולנד עם שלם: זה קצת מוקדם, אבל אני חושב שאפשר לברך על המשימה ועל הצעד קדימה למשק הישראלי.

משה גפני: יש לכם נוסח להסכמות?

<רולנד עם שלם: הנוסח המתוקן לא סופי ועובדים עליו.

<רולנד עם שלם: הישיבה האחרונה הייתה עם הלשכות שלשום ושאפנו להגיע לכאן עם נוסח מתוקן מוסכם.

<רולנד עם שלם: לא הצלחנו להגיע לנוסח משפטי, אבל יש לנו את הנוסח המקורי עם עקרונות התיקונים לנוסח המקורי.

משה גפני: אתה יכול להגיד מה עקרונות החוק הזה?

<רולנד עם שלם: כן, אנחנו נציג את העקרונות.

<רולנד עם שלם: העקרונות העיקריים מדברים על הסרת מגבלות בכל סעיף וסעיף.

<רולנד עם שלם: לקחנו כל מקרה ומקרה, כל שינוי מבנה.

משה גפני: על מי זה יחול?

משה גפני: מי יהיה תחת מגבלה בעקבות החוק הזה?

משה גפני: על מי זה יחול?

משה גפני: על אנשים פרטיים?

משה גפני: על חברות?

משה גפני: על גדולים?

משה גפני: על קטנים?

<רולנד עם שלם: החוק הקיים כרגע מאפשר שינויי מבנה שמעורבים בהם גם יחידים וגם חברות, אבל בעיקר חברות.

משה גפני: מיזוגים.

<רולנד עם שלם: מיזוגים, פיצולים, העברות של נכסים עם דחיית אירוע המס.

<רולנד עם שלם: כל האפשרויות שקיימות כרגע בחוק, יש להן מגבלות.

<רולנד עם שלם: כלומר ניתן לעשות המהלך בכפוף ל-.

<רולנד עם שלם: מניסיון העבר ראינו שה"בכפוף ל-" מנע הרבה אפשרויות לעשות את שינויי המבנה ומה שאנחנו עושים כרגע הוא שהתיקון ברובו בא ומסיר מגבלות קיימות.

<רולנד עם שלם: מקל.

<רולנד עם שלם: מצמצמים את ה"בכפוף ל-" בהרבה מקומות.

משה גפני: לא בכולם.

משה גפני: גם קצת מחמיר.

משה גפני: יש גם קצת החמרות.

<רולנד עם שלם: הנקודות המחמירות בודדות ביחס לנקודות מקלות רבות.

<עופרי שליו: אלה לא החמרות.

<עופרי שליו: למעשה יש פה חבילה.

<עופרי שליו: כלומר, ברגע שאתה משחרר את המגבלות, אתה צריך מצד שני למנוע תכנוני מס.

משה גפני: החמרות.

<עופרי שליו: לא החמרות אלא זה בא כחלק מהתנאים בגלל שאנחנו משחררים את ההקלות.

משה גפני: זה לא, זה החמרות.

משה גפני: אני לא נגד.

משה גפני: לפי מה שאני למדתי, הרוב באמת הקלות אבל יש מיעוט שזה החמרות.

משה גפני: אתה מסביר שזה נובע כתוצאה מהשינויים שצריך לשמור שלא יהיו תכנוני מס, אבל אלה החמרות.

משה גפני: זה לא נורא, מותר להגיד החמרות.

מנואל טרכטנברג: הנקודה העיקרית כאן היא דחיית אירוע המס, נכון?

מנואל טרכטנברג: בעצם זאת הנקודה לאורך כל הדרך.

<רולנד עם שלם: זה קיים.

מנואל טרכטנברג: זה קיים, אבל באיזה תנאים ניתן לדחות, זאת הפואנטה והכול בעצם מסביב לזה.

מנואל טרכטנברג: איך להקל כך שכאשר יש מיזוג או שינוי בעלות, מבנה וכולי, אירוע המס יידחה למועד המימוש.

<רולנד עם שלם: נכון.

<רולנד עם שלם: להרחיב את אפשרויות דחיית האירוע.

מנואל טרכטנברג: נכון למועד המימוש.

<רולנד עם שלם: נכון מאוד.

<רולנד עם שלם: העיקרון של הדחייה נשמר, רק מתי ניתן לנצל את העיקרון הזה.

משה גפני: תודה רבה.

משה גפני: אתם רוצים להתייחס?

משה גפני: בבקשה.

<יוסי אלישע: כן.

<יוסי אלישע: קודם כל, אני רוצה לברך, כמובן, על המהלך המשמעותי והגדול שעשתה פה רשות המסים.

<יוסי אלישע: באמת לקחו פרק שהרבה מאוד שנים כמעט לא עשו אתו שום דבר, ואם לדייק – לקחו משהו שהתאים לשנים של אז, לפני עשרים שנה, ומתאימים אותו להיום.

<יוסי אלישע: הרעיון פה הוא לאו דווקא הנושא של דחיית המס אלא שיום לאחר שביצעת את שינוי המבנה, האפשרויות שלך לגייס משקיעים חדשים, להעביר מניות, לבצע את כל הדברים האלה מבלי שזה ייחשב מגבלות, זה בהחלט בשורה.

<יוסי אלישע: כמובן שמה שהגיע היום הוא לא שלם ולא מושלם.

<יוסי אלישע: יש עוד הרבה דברים שקבענו שנמשיך לדון בהם, אבל במסגרת מה שיש לנו היום אנחנו חושבים שבסך-הכול - --

משה גפני: תמשיכו לדבר על החוק הזה?

<יוסי אלישע: על עוד מספר נושאים שיש לנו ללבן, שמצריכים באמת דיון מעמיק.

משה גפני: בחוק הזה?

<יוסי אלישע: כן, בחוק הזה.

<יוסי אלישע: ברור.

משה גפני: אתם צריכים עוד ישיבה כזאת?

<יוסי אלישע: לא, לא.

<יוסי אלישע: אני אסביר.

<יוסי אלישע: התיקון הזה שבא עכשיו בא כעסקת חבילה עם כל מה שיש בו.

<יוסי אלישע: אנחנו מברכים עליו ומבינים שבנסיבות שקיימות היום, לזה אפשר להגיע.

<יוסי אלישע: סיכמנו שהנושאים המורכבים האחרים נמשיך לדון בהם במהלך השנה במטרה שעד סוף השנה נגיע גם שם ונביא בפניכם.

משה גפני: זה עוד חוק.

<יוסי אלישע: עוד שכלול, עוד חוק.

משה גפני: בסדר, תודה.

משה גפני: ג'קי בלנגה, בבקשה.

<ג'ק בלנגה: קודם כל, אני מצטרף לדברים של יוסי.

<ג'ק בלנגה: החוק הזה היה יוזמה של השר כחלון ושל משה אשר והוא כבר ממתין הרבה זמן לחקיקה.

<ג'ק בלנגה: בישיבות שקיימנו עם רשות המסים, הישיבה האחרונה עשתה את כל השינויים האחרונים והיא באה בעקבות קביעת הדיון הזה לאתמול ואחר-כך להיום.

<ג'ק בלנגה: החוק עבר שינויים מאוד מאוד מהותיים בשלושת-ארבעת הימים האחרונים ואני רוצה לברך את רולנד ועופרי ואת כל המחלקה על השינויים שנעשו.

<ג'ק בלנגה: עדיין לא ראינו נוסחים, אבל נקודת המוצא היא שנגיע להסדרים בעניין הזה.

<ג'ק בלנגה: נשארו דברים קטנים נוספים שהובטח לנו על-ידי רשות המסים שהם יטופלו בהוראות כאלה ואחרות או בחקיקה, אבל החוק הזה רצוי שיעבור מהר מאוד וייכנס כבר לתוקף.

<ג'ק בלנגה: יש אפילו הסכמה על תחולה רטרואקטיבית להקלות, שהתבשרנו עליה לפני יומיים.

<ג'ק בלנגה: לכן רצוי לנסות להעביר את החוק הזה כמה שיותר מהר.

משה גפני: תודה רבה.

משה גפני: רואה חשבון פרידמן, בבקשה.

<צבי פרידמן: כפי שחבריי אמרו, אני מצטרף.

<צבי פרידמן: יש פה הצעת חוק יפה מאוד, חזקה מאוד.

<צבי פרידמן: מהלכים של הסרת חסמים שהיו מאוד מאוד נחוצים.

<צבי פרידמן: ושהחיינו וקיימנו והגיענו לכך שאנחנו עומדים ודנים ומקווה שנעביר את החוק הזה.

<צבי פרידמן: אני רוצה באותה הזדמנות לברך את הצוות שיושב מולי.

<צבי פרידמן: צוות מדהים.

<צבי פרידמן: רולנד עם שלם, עופרי שליו וצביקה בראל עשו פה עבודה נפלאה.

<צבי פרידמן: ישבו עם כל הנציגים וכל הלשכות ימים ולילות והגענו למוצר כמעט מושלם.

<צבי פרידמן: אני אומר "כמעט מושלם" כי יש כמה נושאים שעדיין יש בהם חסמים שמונעים מלעשות שינויי מבנה נחוצים.

<צבי פרידמן: הרי מה זה שינוי מבנה?

<צבי פרידמן: מבחינת בעלות לא קורה שום דבר.

<צבי פרידמן: משפטית אולי יש פה העברות בעלות, אבל מבחינה מיסויית-כלכלית אין פה שינוי בעלות כי הנכס עובר ממני לחברת הבת שלי.

<צבי פרידמן: זה אותו דבר.

<צבי פרידמן: זה המוטו של כל שינויי המבנה.

<צבי פרידמן: ועדיין יש מקרים של חסמים שרצינו שכבר בחקיקה הזאת יבואו על פתרונם.

<צבי פרידמן: לדעתנו אלה חסמים רציניים.

<צבי פרידמן: רשות המסים קצת מהססת לפתור גם את אותם חסמים ואני מתכוון בעיקר לחסמים בכמה נושאים שאני אגיד בקיצור.

<צבי פרידמן: בנושא מיזוג בין חברה-בת לחברה-אם – במקרים מסוימים יש כפל מס, נעלמת הוצאה בחינם ללא כל הצדקה.

<צבי פרידמן: זה נושא מאוד חשוב.

<צבי פרידמן: פיצול עסקים – יש חברות שבהן בעלי המניות רוצים להיפרד ולהפריד כל אחד את הנכסים.

<צבי פרידמן: זה מעכב הרבה שינויי מבנה במשק וזה מאוד מאוד קריטי, בעיקר קריטי לעסקים הקטנים.

<צבי פרידמן: הנושא הזה על דעת כל חבריי מאוד מאוד חשוב ואני מקווה שבהסכמות שהגענו, יישב צוות ואני מקווה שעד תום השנה יוגש לוועדת הכספים נוסח של חוק בהתאם למה שיחליט הצוות.

<צבי פרידמן: אני חושב שהזמן להסכמות צריך להיות מוגבל.

משה גפני: אתם אמורים להביא עוד חוק?

<רולנד עם שלם: היות ועלו הרבה נקודות חשובות מעבר לחוק המוצע, עוד תיקונים מהותיים וחשובים, אמרנו שנעשה את זה בשני שלבים.

<רולנד עם שלם: נתחיל עם הדבר הזה, שהוא גדול וחשוב, ונקים צוות משותף גם ללשכות וגם לנו לראות את הדברים החדשים הנוספים בשאיפה ובתקווה שנשכנע אחד את השני ואם צריך נביא עוד חוק, עוד תיקון.

משה גפני: צריך עוד חוק?

<צבי פרידמן: צריך.

<ג'ק בלנגה: חייבים.

משה גפני: אני שואל אותו.

משה גפני: אני הבנתי מכם שצריך.

<רולנד עם שלם: מהבקשות שהם העלו ומהבקשות שלהם אנחנו מבינים שכנראה נצטרך עוד חוק.

<רולנד עם שלם: אנחנו צריכים לגבש את אותו חוק חדש.

<צבי פרידמן: כבוד היושב-ראש, הצעתי לרשות המסים – בסוף הסכמתי למה שהסכמנו – שנכתוב עכשיו בחוק שזה וזה יקבל דחיית מס בהתאם לכללים שיקבע שר האוצר.

<צבי פרידמן: ואז אני יותר קבוע בחוק ששר האוצר צריך לקבוע כללים.

<צבי פרידמן: אם מוסכם שזה חסם והמשק צריך את זה, בוא נקבע בחוק.

<צבי פרידמן: רשות המסים לא הסכימה ולנו חשוב החוק הזה – הם עשו עבודה יפה מאוד – אז הסכמנו.

<צבי פרידמן: לפחות שיהיה רשום בפרוטוקול שרשות המסים תעשה כל מאמץ להביא לחקיקה עד תום השנה.

משה גפני: אלה תיקונים משמעותיים?

<צבי פרידמן: לדעתנו כן, מאוד.

<צבי פרידמן: חבל, זה לא נעשה, אבל כמו שאומרים, אין מושלם לגמרי.

<צבי פרידמן: דבר אחרון, כבוד היושב-ראש, ואני חושב שזה בנפשנו – אנחנו רוצים להפחית רגולציה.

<צבי פרידמן: כמה שפחות רגולציה.

<צבי פרידמן: בכל החקיקה של שינויי מבנה יש הרבה רגולציה ולכל דבר צריך אישור מראש של מנהל.

משה גפני: אתה מדבר על החוק הזה?

<צבי פרידמן: כן, החוק הזה.

משה גפני: אבל בירכתם כבר.

<צבי פרידמן: כן, רגע.

משה גפני: אני רק צריך להצביע וזהו.

<צבי פרידמן: לא, זה מאוד חשוב, מאוד חשוב.

<צבי פרידמן: בתור סקטור עסקי זה מאוד חשוב אפילו עד כדי כך ששרגא רצה להגיע לכאן אבל לא יכול היה להגיע כי יש לו ישיבה אחרת.

<צבי פרידמן: כל נושא הרגולציה מקשה על הסקטור העסקי וגורם לו לעלויות מיותרות.

<צבי פרידמן: הכול באישור המנהל.

<צבי פרידמן: מה שאנחנו מבקשים זה שעדיין יש מקומות שלא צריך בהם אישור המנהל, שכתוב בחוק מה הכללים ואם עומדים בכללים האלה - - -

משה גפני: רואה חשבון פרידמן, אני לא נביא ואני לא יודע להבין מה אתה אומר.

משה גפני: יש חוק ונצטרך לדבר עליו.

משה גפני: נעבור סעיף-סעיף ותגיד לי איפה הרגולציה ואיפה לא.

משה גפני: אני לא יודע.

<צבי פרידמן: אני מסיים.

<צבי פרידמן: אם רשות המסים מתעקשת על אישור מראש של המנהל, צריך להגביל בחוק את הזמן שהמנהל רשאי - - -

משה גפני: תגיד לי, זה בסדר מה שאתה עושה עכשיו?

משה גפני: אני לא יודע על מה מדובר.

משה גפני: אתה מדבר אתי באוויר.

משה גפני: תגיד לי באיזה סעיף אז נעבור סעיף-סעיף.

משה גפני: כן, בבקשה.

<גלעד שובל: אני מייצג את המגזר של ההייטק.

<גלעד שובל: רק בשביל לעשות סדר, החוק הזה שהובא לפה מטרתו לתקן חלק בפקודת מס הכנסה, חוק המיזוגים-פיצולים.

<גלעד שובל: החברים אמרו, ואני חושב שגם רולנד ועופרי כיוונו לזה, בתוך החוק הספציפי עדיין קיימים דברים שמצריכים שינוי.

<גלעד שובל: לכן זה לא חוק נוסף אלא אולי תיקונים והשלמות לחוק הזה.

<גלעד שובל: זה גם מה שרואה החשבון פרידמן ניסה לומר.

<גלעד שובל: לפחות לדעתנו, אי אפשר לאשר את החוק ככה כי עדיין בתוך החוק הזה צריך לעשות שינויים נוספים ורולנד כיוון לאותן שיחות.

<רולנד עם שלם: הרעיון הוא כזה, בחוק המוצע יש הסכמות לתקן אותו פה ושם בכמה נקודות.

<רולנד עם שלם: שנית, דברים נוספים שלא קשורים כרגע לחוק הזה, סיכמנו שנשב במהלך השנה ונביא בעזרת השם עוד תיקון חקיקה בהמשך.

<רולנד עם שלם: אלה שני דברים שלא קשורים אחד בשני.

<ג'ק בלנגה: נכון.

<ג'ק בלנגה: ככה זה סוכם ואלה נושאים שלא קשורים במישרין בחוק הזה.

משה גפני: אבל אתה אמרת שיש בחוק הזה בעיות שצריך לתקן.

<גלעד שובל: אני מצטרף לכולם וזה ברור.

<גלעד שובל: אני אומר שהעבודה שנעשתה פה היא עבודה מדהימה.

משה גפני: בהתחלה לא הבנתי בגלל שלא הצטרפת לברכות.

<גלעד שובל: לא רציתי לחזור על הדברים, אבל העבודה הייתה באמת מדהימה וראוי לציין את זה.

<גלעד שובל: אני אומר שוב שיש פה השלמות שיכול ונכון להשלים אותם בחקיקה ראשית.

משה גפני: זאת חקיקה ראשית.

<גלעד שובל: אני יודע ולכן אני אומר או פה או בסמכות מנהל.

<גלעד שובל: אני רק אומר שעדיין יש דברים שצריך להשלים פה.

משה גפני: בתור יושב-ראש אני מתלבט.

משה גפני: האמת היא שהייתי צריך להגיד שאני לא מתחיל את החוק הזה עד שאתם לא מביאים נוסח.

משה גפני: הרי כולכם אמרתם שיש נוסח אחר, זאת אומרת אנחנו דנים בעצם על נוסח שלא מונח בפנינו.

משה גפני: אני חושב שאנחנו כן נתחיל את העניין על אף שאנחנו יודעים שאין לנו נוסח.

משה גפני: כמה שינויי נוסח יש בחוק?

<ג'ק בלנגה: הרבה.

<ג'ק בלנגה: אדוני, יש הרבה שינויי נוסח אבל לפני כשנה וחצי עשינו הקראה של החוק פלוס כל הדברים המוסכמים ליד, ולאחר מכן עברנו להצבעה טכנית.

<ג'ק בלנגה: השאלה היא האם אפשר לעשות את זה גם פה.

<יוסי אלישע: אם אפשר להשלים.

<יוסי אלישע: התיקונים שמדובר עליהם הם לא רשימה מחדש של החוק.

<יוסי אלישע: אלה תיקונים סמנטיים, חלקם אפילו משפטים קצרים.

<יוסי אלישע: הם אומנם משמעותיים במה שהם עושים, אבל הנוסח והמורכבות שלהם פשוטים.

<יוסי אלישע: אני חושב שלא צריכה להיות לכם בעיה לעשות את זה ממש תוך יממה אחת.

<יוסי אלישע: בואו נתקדם עם מה שיש, תדברו על העקרונות ותצביעו בדיוק כמו שאומר ג'ק.

<ג'ק בלנגה: אפשר להצביע על זה היום ולהביא את זה להצבעה טכנית נוספת.

משה גפני: לא, לא.

משה גפני: היום לא תהיה הצבעה.

מיקי לוי: ג'ק, זה מסוכן, מה שאתה אומר.

משה גפני: על זה אין שאלה בכלל.

משה גפני: עם כל הכבוד, אנחנו צריכים לדבר על נוסח, לקרוא אותו ולהבין אותו.

משה גפני: ויכול להיות שאני רוצה להוסיף דברים בחוק הזה.

<גלעד שובל: אבל הקראה אפשר לעשות.

משה גפני: אני לא מתערב בעבודה שלך, אל תתערב בעבודה שלי.

משה גפני: אפשר.

משה גפני: לא חייב, אתה יכול.

<גלעד שובל: אני יכול להציע.

משה גפני: כן, בבקשה.

מנואל טרכטנברג: אדוני היושב-ראש, לצערי אני צריך לצאת ואני רוצה להגיד כמה מילים בקצרה.

מנואל טרכטנברג: קודם כל, זה נשמע אחרית הימים, כל הברכות ההדדיות.

מנואל טרכטנברג: זה לא קורה לעתים קרובות.

מיקי לוי: ימות המשיח.

<רולנד עם שלם: כבר עשר דקות אני צובט את עצמי.

מנואל טרכטנברג: זה בסדר גמור.

מנואל טרכטנברג: הלוואי שכל ישיבה הייתה ככה, היינו במקום אחר לגמרי.

מנואל טרכטנברג: גם אני מצטרף לברכות.

מנואל טרכטנברג: הרבה פעמים קורה שאצלנו בספר החוקים יש כוונות טובות אבל האימפלמנטציה בלתי אפשרית.

מנואל טרכטנברג: זה מה שקרה כאן כי הרי הייתה כוונה כזאת, אבל החוק עצמו, הפרטים, מנע את יישום הכוונה.

מנואל טרכטנברג: אני בהחלט מברך על כך ויש עוד דרך ארוכה גם בהקשרים אחרים ואנחנו יודעים זאת.

מנואל טרכטנברג: יש לי נקודה אחת שאני רוצה להעלות כחומר למחשבה, ויכול להיות שחשבתם על זה.

מנואל טרכטנברג: מצד אחד, אנחנו רוצים לעודד מאוד, בפרט בתחום ההייטק, את שינויי המבנה התכופים, דבר שמשקף את הדינמיות של הסקטור.

מנואל טרכטנברג: מהעבר השני צריך מאוד להיזהר כל הזמן שלא לעודד חלילה, בלא משים, שינויים מבניים שיכולים להוביל למבנה פירמידלי.

מנואל טרכטנברג: הדבר הזה תמיד צריך להיות לנגד עינינו.

משה גפני: אבל זה נגד החוק.

משה גפני: תסביר מה אתה אומר.

מנואל טרכטנברג: היום ניתן עדיין לקיים מבנה פירמידלי, פחות מקודם.

מנואל טרכטנברג: פשוט הוא הוגבל, אבל הוא קיים.

מנואל טרכטנברג: אנחנו רואים לעתים קרובות שהמבנים האלה גורמים לבעיות, ואני לא רוצה להרחיב, כולל לאחרונה.

מנואל טרכטנברג: לכן, כל פעם שאנחנו עושים שינוי שנוגע לשינויי מבנה ובעלות, צריך גם לתת את הדעת האם חלילה זה לא מעודד הליכה למבנה פירמידלי.

מנואל טרכטנברג: אני לא אומר שזה המקרה כאן.

מנואל טרכטנברג: אני אומר שזה מסוג המבחנים שאתה צריך לעשות כל פעם שנוגעים בנושא של שינויי בעלות במבנה.

משה גפני: טוב.

משה גפני: יש אפשרות שהנושאים שאתם מעלים, שצריכים להיות בחקיקה עד סוף השנה, ייכנסו בחוק הזה?

משה גפני: יש אפשרות שתשבו אתם ותנסו להביא אותם בחוק הזה כדי שלא יצטרכו חוק חדש?

משה גפני: כמה נושאים כאלה יש?

<ג'ק בלנגה: יש נושאים כבדים ומהותיים ואני אתן דוגמה או שתיים.

<ג'ק בלנגה: למשל, פיצול עסקים בין בני משפחה, שזה נושא כבד מאוד, או עסקים בין שותפים שרבים.

משה גפני: זה לא חוק שנמצא?

<ג'ק בלנגה: כן, אבל כרגע זה לא מוסדר.

משה גפני: לא על זה אתה מדבר?

משה גפני: יש חוק שמונח פה והתחלנו את הדיון עליו.

משה גפני: על זה אתה מדבר?

<ג'ק בלנגה: על זה אני מדבר.

משה גפני: זה חוק שנמצא פה.

<ג'ק בלנגה: ברשות המסים, רולנד ועופרי אמרו שהם רוצים לקיים דיון עמוק בנושא הזה בשביל לנסות לבנות חקיקה.

<ג'ק בלנגה: זה נושא שאי אפשר לגמור בעשרה ימים.

משה גפני: רק שנייה, מר בלנגה.

משה גפני: אני מדבר עכשיו על משהו אחר.

משה גפני: יש חוקים שקיימים ואנחנו נדון בהם במוקדם או במאוחר.

משה גפני: גם התחלנו את הדיון ואתה יכול לשבת עם רשות המסים, להגיע להסכמות או לאיזשהו מהלך שבחקיקה ההיא, שלא קשורה לכאן, תגיעו להסכמות.

משה גפני: זה לא קשור.

משה גפני: שאלתי שאלה אחרת.

משה גפני: אנחנו נצטרך נוסח של החוק הזה.

משה גפני: אתם תצטרכו לשבת עם רשות המסים ואני רואה שזה תועלתי.

משה גפני: אני רואה שאתם מגיעים להסכמות ואפילו מברכים אותם.

משה גפני: בסדר.

משה גפני: אמרתם, כל אחד ברמת חריפות יותר או פחות, שצריך עוד חוק.

משה גפני: גם רשות המסים אומרת את זה.

משה גפני: היא צריכה לבחון את העניין, לשבת אתכם ולהגיע או לא להגיע להסכמות, אבל יש כוונה לבחון האם להגיע לעוד חוק עד סוף השנה האזרחית שישלים או שיהיה תוספת לחקיקה הזאת.

משה גפני: אני שואל האם יש אפשרות לעשות את הישיבות האלה מהר ולנסות להגיע להסכמות, במקום להביא חוק שיעבור את הממשלה ויעבור את מליאת הכנסת ויעבור את ועדת שרים לחקיקה ואת כל התהליך הזה.

משה גפני: זה יהיה, בעזרת השם, בתשע"ט.

משה גפני: האם אתם יכולים להגיע להסכמות עכשיו?

משה גפני: נראה שהנושא הזה הוא בר-ביצוע, אנחנו יכולים להשלים אותו פה, בחקיקה הזאת, אם יש הסכמה.

משה גפני: אתה יודע מה זה חקיקה.

<ג'ק בלנגה: אני אתייחס ואני מניח שרולנד ירצה להתייחס.

<ג'ק בלנגה: הנושאים הנוספים שעלו בישיבות – קיימנו לא מעט ישיבות ובגלל זה הגענו די להסכמה סגורה על החוקה זה – דורשים חשיבה פיסקלית עמוקה ואסטרטגיה מיסויית שלא נוכל לסיים אותה לא בעשרה ימים ולא בעשרים ימים.

<ג'ק בלנגה: יש פה נושאים מאוד כבדים שאנחנו חושבים שהם דורשים טיפול ורשות המסים אמרה: אני מסכימה לעשות אתכם דיונים עמוקים בנושא.

<ג'ק בלנגה: אני ביקשתי שהדיונים האלה יסתיימו עד דצמבר על מנת להביא את זה לידי חקיקה.

<ג'ק בלנגה: זה לא נושא שאפשר לסיים אותו תוך עשרה-עשרים ימים.

משה גפני: בבקשה.

<רולנד עם שלם: אני מאשר את מה שאמר ג'ק.

<רולנד עם שלם: אלה נושאים מורכבים וגדולים שעלו בעקבות הרצון שלנו לתקן פה.

<רולנד עם שלם: הם עלו ליד וראינו שהם חשובים.

משה גפני: כל הדברים הם עמוקים, רציניים וגדולים?

משה גפני: כל הנושאים או שיש נושאים שלא?

<רולנד עם שלם: מה שהיה קשור או ליד, אלה אותם עקרונות שאנחנו רוצים לתקן בנוסח המוצע.

<רולנד עם שלם: מה שכבר היה גדול ויותר רחוק או יותר מורכב, צריך לבוא בחוק.

משה גפני: כלומר, אין אפשרות להגיד: בואו נדחה את זה בכמה שבועות וננסה להגיע להסכמות.

משה גפני: אין אפשרות.

מיקי לוי: במושב החורף.

משה גפני: לא היית בהתחלה.

משה גפני: זה התחיל במצעד הברכות.

מיקי לוי: איך פספסתי את זה, דווקא היום.

<קריאה: אנחנו יכולים לחזור על זה.

משה גפני: אני ראיתי שיש שיתוף פעולה בין הצוות של רשות המסים, רולנד ואחרים, לבינם, לכל הגופים.

משה גפני: כולם אמרו, וגם רשות המסים אמרה שצריך לבחון את העניין של נושאים שנובעים מהחוק הזה או כתוצאה מהחוק הזה.

משה גפני: בקיצור, צריך להגיע לפתרונות וככל הנראה יצטרכו להביא תיקון חקיקה.

משה גפני: הצעתי שהיות ואין לנו נוסח עכשיו ואנחנו לא יכולים להתקדם עם החוק, וממילא יצטרכו להביא נוסח שנצטרך לדון בו, אולי אפשר בינתיים לדחות את זה בכמה ימים, שבוע-שבועיים, ולהגיע להסכמות כדי שלא יצטרכו חקיקה חדשה.

משה גפני: אם אתם אומרים שזה עמוק וכולי, זה לא יהיה במושב הזה.

מיקי לוי: זה יהיה בחורף.

<ג'ק בלנגה: אנחנו כל-כך שמחים שרולנד אמר שהוא מבטיח שעד דצמבר יהיה נייר מוסכם של עמדות.

<ג'ק בלנגה: זה מקדם מאוד את מדינת ישראל בנושאים שעלו.

משה גפני: זה בסדר ונראה שהם באמת עושים עבודה.

משה גפני: אם אין אפשרות – אין אפשרות, אבל החקיקה בוודאי לא תגיע בקיץ.

משה גפני: אם היא תגיע, היא תגיע בחורף וגם זה לא בטוח.

<צבי פרידמן: לכן הצעתי לפחות לקבוע את העקרונות.

<צבי פרידמן: לתת סמכות לשר האוצר לקבוע כללים.

משה גפני: לא, לא.

מיקי לוי: פרידמן, זה לא פה.

משה גפני: אני לא מסכים.

משה גפני: אני לא יודע על מה מדובר.

משה גפני: לתת סמכות לשר האוצר – אנחנו מדברים על חקיקה ראשית.

<צבי פרידמן: נגיע למדובר ונאמר: במקרה כזה וכולי.

<צבי פרידמן: היו מקרים.

משה גפני: אני רק רוצה שתדע שמדובר בחקיקה ראשית.

משה גפני: שר האוצר יכול להיות פעם פלוני ופעם אלמוני, פעם אתה סומך עליו ופעם אתה לא סומך עליו.

משה גפני: אנחנו צריכים לדון בעניין עצמו ואז אולי אפשר להגיע למסקנה שאולי אפשר לתת לשר האוצר להחליט, אבל צריך לדון בעניין ולראות את הפרטים.

משה גפני: כרגע אנחנו מדברים על חקיקה ראשית.

משה גפני: מר פרידמן, ההצעה הזאת יכולה להיות נכונה כשנדון בנושא.

<יוסי אלישע: אם אפשר, אדוני היושב-ראש, כמה מילים.

<יוסי אלישע: הנושאים שאנחנו מדברים עליהם הם שינויים לא משמעותיים מבחינת המלל שלהם – אלה שצפויים להיות בעתיד – אבל הם בהחלט מצריכים איזשהו דיון.

<יוסי אלישע: מעבר לדוגמה שהוא נתן יש פה שאלה משמעותית של מה שקורה עם אנשים יחידים, פרטיים שרוצים להעביר את העסקים שלהם לחברות עם התחייבויות.

<יוסי אלישע: צריך לשקול את זה ואיך למנוע את זה בשביל למנוע תכנוני מס.

<יוסי אלישע: אני גם סבור שאנחנו צריכים לשבת על המדוכה וזה לא ייקח יום או יומיים, אבל יש הסכמה.

<יוסי אלישע: יש הסכמה של הרשות שבאמת צריך לאפשר את הדברים האלה בכפוף למגבלות שייקבעו.

<יוסי אלישע: אני יוצא מנקודת הדברים שהם יעמדו מאחורי הדברים שהם אמרו ועד דצמבר נבוא עם אותן הוראות חדשות שישכללו עוד יותר את מה שיש היום ובאמת ננסה להעביר את זה.

מיקי לוי: בהמשך למה שאמר יוסי, אם אפשר, אדוני היושב-ראש, ברשותך, בדברי הסיכום שלך ייאמר שרשות המסים תדווח לוועדה ב-1 בנובמבר על אופן ההתקדמות, איפה זה עומד כדי ששוב לא נגיע לישיבה, כולם יגיעו ושוב לא.

מיקי לוי: בבקשה, אני סומך עליכם אבל אני רוצה להיות בטוח.

מיקי לוי: אם אפשר, בבקשה.

משה גפני: יש לך הערכת זמן לחוק הזה?

<רולנד עם שלם: אנחנו עובדים כל הזמן.

<רולנד עם שלם: משתדלים.

<רולנד עם שלם: אחרי שנעבור את החוק הזה, בעזרת השם, נקבע לוח זמנים כדי לקדם את ההצעות הנוספות.

משה גפני: ברור שזה לא בחוק הזה.

<רולנד עם שלם: נכון.

משה גפני: בסדר.

משה גפני: אם כך, אני מבקש שתכינו נוסח ותביאו לנו.

משה גפני: ברגע שיהיה נוסח אנחנו נתכנס, נתקדם עם החוק הזה ואם לא יהיו בעיות גם נאשר אותו.

משה גפני: במקביל אני שמח על שיתוף הפעולה הזה, בגלל שהוא דבר מאוד חשוב.

משה גפני: הוא חוסך לנו זמן והוא גם מוריד פה מתחים מיותרים.

משה גפני: אני רוצה להתקדם עם החוק הזה מכיוון שהוא חוק טוב וגם אני מברך אתכם על החוק הזה.

משה גפני: אני מברך, כמובן, על שיתוף הפעולה ואני מבקש שתביאו נוסח.

משה גפני: ברגע שיהיה נוסח נקבע זמן שבו נדון בחוק וככל הנראה גם נאשר אותו.

משה גפני: אני מעריך ככה, לא נכנסתי עוד לפרטים.

<ג'ק בלנגה: אדוני, עוד משפט אחד.

<ג'ק בלנגה: מאחר ויש לחץ מאוד גדול במשק על החוק הזה, ומאחר והייתה הסכמה גם של רשות המסים לתת את ההקלות רטרואקטיבית, אם אפשר לקבוע לוחות זמנים.

משה גפני: אי אפשר לקבוע לוחות זמנים אם אין נוסח.

<ג'ק בלנגה: לא, לנוסח.

<ג'ק בלנגה: שרשות המסים תתחייב להגיש נוסח עד יום ראשון.

<ג'ק בלנגה: אנחנו יכולים השבוע להעביר נוסח, אין בעיה.

משה גפני: תעבירו נוסח ונקבע מועד.

<ג'ק בלנגה: השבוע זה עד מוצאי שבת.

משה גפני: רק שנייה, אני לא רוצה להסתבך עם העניין הזה.

משה גפני: יש רצון שלכם להעביר את החוק הזה.

משה גפני: יש ברכות של הארגונים שהם מברכים אתכם על כך שאתם מעבירים את החוק הזה.

משה גפני: אני רוצה נוסח.

משה גפני: החוק הזה מונח פה כבר הרבה זמן ואני רוצה נוסח.

משה גפני: ברגע שיהיה נוסח, נקבע את הזמן.

משה גפני: אני לא מלחיץ אתכם ואני גם לא רוצה שתעשו את זה במוצאי שבת.

משה גפני: מקסימום ביום שישי, אבל אם לא אז ביום ראשון.

מיקי לוי: שעתיים לפני כניסת שבת.

מיקי לוי: עד שעתיים לפני כניסת שבת.

משה גפני: על כל פנים, תעשו את זה כמה שיותר מהר.

משה גפני: אני לא מלחיץ אתכם בעניין הזה.

משה גפני: אני מניח שאתם תעשו את זה מהר.

משה גפני: זה לא איזה חוק שנוי במחלוקת שאני צריך לקבוע לכם דד-ליין וכולי.

משה גפני: זה לא חוק שנוי במחלוקת והם יעשו את זה מהר.

משה גפני: הרי אתם נמצאים איתם בקשר ואתם גם תעודדו אותם בזה.

משה גפני: ברגע שיהיה נוסח נקבע זמן ונשתדל לעשות את זה כמה שיותר מהר.

משה גפני: אנחנו עסוקים עם הרבה דברים אחרים ויש לנו בעיות עם העלאת גיל הפרישה לנשים, וככל הנראה נצטרך בשבוע הבא לדון בזה.

משה גפני: אתם לא צריכים להיות מודאגים.

משה גפני: הם רוצים את החוק, אנחנו רוצים את החוק, אתם רוצים את החוק.

משה גפני: זה גם יחול רטרואקטיבי.

<יוסי אלישע: התחולה הרטרואקטיבית היא חלקית.

משה גפני: בסדר.

משה גפני: אני אומר שיהיה נוסח, נשים את זה על סדר-היום ונתקדם.

משה גפני: אני לא יכול לעשות משהו אחר, בסדר?

משה גפני: תודה רבה, הישיבה נעולה.